相逢狹邪間
作者：薛季宣
朝代：宋

paragraphs: 敺車逕長坊，長坊劣容綫。
繚遶狹邪間，相逢記君面。
君家人共知，共知不難求。
朱門颺疏柳，虹梁架芳流。
庭除清且閑，馳道直以修。
中堂真壯哉，黄戶雙蚩頭。
亭亭丹桂華，燦爛明人眸。
主君三男兒，三兒例封侯。
大兒尹京都，中兒相凝旒。
小兒奉朝請，籠街進鳴騶。
三兒俱來歸，青絲控驊騮。
三兒俱上堂，大人百不憂。
三兒俱入室，四座沈煙浮。
蛾眉盡妖艷，三婦不可侔。
大婦鼓鳴瑟，中婦彈箜篌。
少婦獨凝眝，酡顔半嬌羞。
丈夫且躊躇，世有此樂不。